Diari Oficial de la Generalitat Valenciana


Sumari del DOGV 7616, del 16-09-2015 (2015/7568)

RESOLUCIÓ de 10 de setembre de 2015, de les direccions generals de Centres i Personal Docent, i de Política Educativa, per la qual es modifica parcialment la Resolució de 12 de juny de 2015, de les direccions generals de Centres i Personal Docent, i d'Innovació, Ordenació i Política Lingüística, per la qual es dicten instruccions per a l'organització i el funcionament de les escoles d'Educació Infantil de segon cicle i col·legis d'Educació Primària durant el curs 2015-2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7616

Data del DOGV
:   16-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7568


Data del document
:   10-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 10 de setembre de 2015, de les direccions generals de Centres i Personal Docent, i de Política Educativa, per la qual es modifica parcialment la Resolució de 12 de juny de 2015, de les direccions generals de Centres i Personal Docent, i d'Innovació, Ordenació i Política Lingüística, per la qual es dicten instruccions per a l'organització i el funcionament de les escoles d'Educació Infantil de segon cicle i col·legis d'Educació Primària durant el curs 2015-2016. [2015/7568]  
El Decret 136/2015, de 4 de setembre, del Consell, pel qual es modifiquen el Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, i el Decret 87/2015, de 5 de juny, del Consell, pel qual s'estableix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana (DOCV 09.09.2015), introdueix en Educació Primària, en relació amb el model organitzatiu de distribució de l'horari lectiu setmanal, la possibilitat d'utilitzar mòduls horaris d'una hora o mòduls horaris de 45 minuts. Esta nova circumstància pot ocasionar en determinats centres la necessitat de modificar l'horari autoritzat i, per tant, de sol·licitar l'autorització d'un nou horari especial.  
  
D'altra banda, en el mencionat Decret 136/2015, de 4 de setembre, se suprimeix la disposició addicional tercera del Decret 87/2015, de 5 de juny.  
La nova estructura de l'Educació Primària determinada en la Llei Orgànica 8/2013, de 9 de desembre, per a la millora de la qualitat educativa (BOE 10.12.2013), no preveu l'existència de cicles en aquesta etapa educativa, per la qual cosa les funcions de coordinació dels extints cicles han de ser realitzades pels equips docents de l'etapa.  
El Decret 103/2015, de 7 de juliol, del Consell, pel qual estableix l'estructura bàsica de la Presidència i de les conselleries de la Generalitat (DOCV 08.07.2015), assigna les competències de l'anterior Direcció General d'Innovació, Ordenació i Política Lingüística a la Direcció General de Política Educativa.  
Tot això determina la necessitat de suprimir, modificar o incorporar diferents apartats relatius a la Resolució de 12 de juny de 2015, de les direccions generals de Centres i Personal Docent, i d'Innovació, Ordenació i Política Lingüística, per la qual es dicten instruccions per a l'organització i el funcionament de les escoles d'Educació Infantil de segon cicle i col·legis d'Educació Primària durant el curs 2015-2016 (DOCV 19.06.2015).  
Fent ús de les competències assignades en el Reglament orgànic i funcional de la Conselleria d'Educació, Cultura i Esport, aprovat pel Decret 140/2014, de 5 de setembre, i de la facultat d'avocació establida en l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquestes direccions generals resolen:  
  
  
Primer  
Modificar l'apartat 2.4, Horari general del centre, punt 6, que queda redactat de la manera següent:  
«6. Quan un centre sol·licite modificar l'horari general o l'horari lectiu per al curs següent, els nous horaris proposats seran aprovats, si és el cas, per la direcció del centre abans d'acabar el curs escolar i se'n sol·licitarà l'autorització a la direcció territorial competent en matèria d'educació. No obstant això, per als centres que han decidit aplicar el model A de l'annex I del Decret 136/2015, de 4 de setembre, del Consell, pel qual es modifiquen el Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, i el Decret 87/2015, de 5 de juny, del Consell, pel qual s'estableix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana (DOCV 09.09.2015), s'obri un període extraordinari de 5 dies a partir de l'endemà de la publicació en el DOCV de la present resolució, per tal que es puga sol·licitar un nou horari especial.»  
  
  
Segon  
Suprimir l'apartat 3.3.2, programes d'educació bilingüe, punt 6, que deia:  
«6. De conformitat amb el que disposa la disposició addicional tercera del Decret 87/2015, els centres docents que a partir del curs 2015-2016 apliquen el Programa d'Ensenyament en Valencià o el Programa d'Immersió Lingüística garantiran, en el disseny particular del programa en Educació Primària, la presència de com a mínim una assignatura troncal no lingüística, comuna a tot l'alumnat, la llengua vehicular de la qual siga el castellà, o a falta d'això, dos assignatures específiques comunes a tot l'alumnat la llengua vehicular de les quals siga el castellà. Els centres docents, en virtut de la seua autonomia, realitzaran les adequacions oportunes amb caràcter previ a l'inici del curs escolar 2015-2016, per mitjà del director o directora del centre, amb audiència prèvia al claustre i al consell escolar, i les comunicaran a la direcció territorial competent en matèria d'educació perquè les supervise la Inspecció d'Educació. L'aplicació efectiva d'aquestes adequacions en el curs 2015-2016 no requerirà la modificació del disseny particular del programa lingüístic corresponent per al dit curs escolar, si bé en les futures modificacions que es realitzen de l'esmentat document hauran d'incorporar-se tals adequacions.»  
  
Tercer  
Modificar l'apartat 4.1, Equips docents i equips de cicle, punt 2, que queda redactat de la manera següent:  
«2. Al seu torn, en l'Educació Primària actuaran com a òrgan de coordinació docent els equips docents, que assumiran les funcions previstes per als equips de cicle amb anterioritat a la implantació de la nova ordenació del sistema educatiu feta per la Llei Orgànica 8/2013.  
  
Els claustres, en l'exercici de la seua autonomia, determinaran en la PGA el nombre d'equips docents dintre de l'etapa d'acord amb el model que millor responga a les seues necessitats organitzatives i que garantisquen el compliment de les funcions que disposa l'article 80 del Decret 233/1997.   
Cada equip docent serà coordinat per un docent de l'equip, designat per la direcció del centre.»  
  
Quart  
Modificar l'apartat 4.1, Equips docents i equips de cicle, punt 5, que queda redactat de la manera següent:  
«5. Abans de la finalització de les activitats lectives que determine el calendari escolar, els equips de cicle d'Educació Infantil i els equips docents d'Educació Primària elaboraran una memòria de les activitats realitzades, que contindrà l'avaluació del curs i les propostes de millora per al curs següent.»  
  
Quint  
Modificar l'apartat 4.2, Comissió de coordinació pedagògica, punt 1, que queda redactat de la manera següent:  
«1. En les escoles d'Educació Infantil i en els col·legis d'Educació Primària amb 9 o més unitats existirà una comissió de coordinació pedagògica que estarà integrada pel director o directora, que serà el president; el cap d'estudis; els coordinadors o coordinadores de l'equip de cicle d'Infantil i dels equips docents de Primària, i, si és el cas, la persona especialista d'orientació educativa del servei psicopedagògic escolar o gabinet autoritzat i un mestre o mestra de Pedagogia Terapèutica, si n'hi ha. Actuarà com a secretari o secretària de la comissió la persona de menor edat. També podrà incorporar altres membres del claustre per a realitzar les tasques previstes en l'àmbit de les seues atribucions.»  
  
  
València, 10 de setembre de 2015.- El director general de Centres i Personal Docent: Joaquín Carrión Candel. El director general de Política Educativa: Jaume Fullana Mestre.